雲天瑞所藏李唐風雨圖
作者：釋居簡
朝代：宋

paragraphs: 砲車卷東南，白晝沙石昏。
悠然隘西北，頃刻潭湫翻。
晴窗展李畫，靉靆迷江村。
乃知筆有神，巧剔造物根。
信意潑濃墨，了不見墨痕。
但見平林黯黯木欲折，輥底怒浪掀天渾。
平地十步九蹉跌，奈此倚岸舟如盆。
得非折天柱，恐是顛崑崙。
不然於菟髑髏下，巨浸潜蛟勇鬭濤山崩。
空江冥冥不知曉，更無一箇閑鷗鳥。
斷岸微茫水亭小，三兩重茅都卷了。
灕洒雲陰陰，翻然如惜金。
西子宜淺粧，濃抹尤清深。
於戲此妙不可尋，百金一筆不足臨，掩卷袖手空沉吟。